 तरह जल ढार के उन्होने सूरज भगवान की ओर मुंह उठाया और लोटे को थोड़ा ऊँचा उठाके तुलसाने में जल धार गिराना शुरु कर दी-ऊँ तापत्राय हरं दिव्यं परमानंद लक्षणम्। तापत्राय विमोक्षायतवार्ध्य कल्पयाभ्यहम्।
अटारी के नीचे वाले मढ़ा में बने पूजा के स्थान पर अगरबत्ती जलाके वे पूजा करने बैठे तो लाख जतन करने से भी ध्यान में मन न लगा। न वे जप कर सके, न गोपाल सहस्त्रनाम का पाठ। ...संध्यावंदन तो वैसे भी संभव न था। वे आँख मूंद के वहाँ चुपचाप बैठे रहे। लेकिन मन कहाँ चुपचाप था...!
बूढ़े-पुराने सच कह गये हैं कि किसी के बारे में कुछ निर्णय लेने से पहले दस बार सोचना चाहिये। लूले कक्का भी खानदान से ब्राह्मण हैं लेकिन पूरे बीस बिश्वा नहीं है, सो गाँव के ब्राह्मण उनसे दूरी बना के रखते हैं। ब्राह्मण दूर रहेे तो प्रतिक्रिया में लूले कक्का शुरू से हरिजनों के हितचिंतक रहे और वहीं उठते बैठते रहे। सो कौन ब्याह करता उनके बेटे के साथ? कक्का का छोटा बेटा प्रकाश पैंतीस साल का होकर अनब्याहा बैठा था। पांच साल पहले प्रकाश ने एक बाल विधवा हरिजन लड़की से सम्बंध जोड़े तो समाज की पंचायत बैठी थी। तब पंच की हैसियत से चम्पा प्रसाद ने प्रकाश के खिलाफ फैसला दिया था और तब से लूले कक्का का बाकायदा गाँव भर में हुक्का पानी बंद है। चोट खाये नाग से फुफकारते हैं तबसे लूले कक्का, दूसरों पर तो वश नहीं चलता, पर चम्पाप्रसाद को नोचिया मार ही लेते है। खुद तो मन मार के कहीं भी चले जाते हैं पर कोई भी उन्हें दिल से आदर नहीं देता। अब कालका भैया के मार्फत उन्हे चम्पा प्रसाद पर निशाना साधने का मौका मिला है, ...वे ऐसे नहीं त्याग देेंगे इसे।
आज लूले कक्का पूरे गाँव में चर्चा फैला देंगे कि कालका दुबे ने अस्पताल की मद्रासी-सी दिखती केरली नर्स को रखैल बना लिया है और पखवारे भर से उसी के क्वार्टर में रात रुकते हैं। कल यही बात ब्राह्मन विरादरी में जायेगी तो मुंह दिखाने काविल नहीं बचेंगे वे। उनने जिन आरोपियों का फैसला किया है, वे अब आकर मुंह पर उलाहना ठोकेंगे। बरतन के मुंह पर तो ढकना हो सकता है, अब आदमी के मुंह पर काहे का ढकना लगायें। कौन-कौन का मुंह रोकते फिरेंगे वे!
मुन्नी जिज्जी की ससुराल तक भी बदनामी पहुंचेगी तो बहनोई और उनके पिता की कहलान आ जायेगी। चम्पा प्रसाद की खुद की ससुराल में यह प्रसंग नमक-मिर्च लगाके पहुंचेगा तो कितनी शर्मिन्दगी उठाना पड़ेगी। सालों और ससुर पर आज जो नाक ऊंची करके अपनी शान बघारते हैं वह सब पल भर में फीकी हो जायगी। उनके घर तो कच्चा कुड़बारा है, घर में जवान होती लड़की है। लड़की की पीठ का लड़का भी सयाना है। वे दोनों अपने ताऊ की बदनामी सुनेंगे तो गाँव में लोगों से कैसे आँख मिला पायेंगे। अपने बाप से भी कैसे नजर मिला सकेंगे।
तो? तो क्या समाधान है इस समस्या का?
...समाधान कहो, रास्ता कहो अब हल तो एक ही है कि कालका भैया को खुली साफ जुबान से समझा दिया जाये कि-तुरंत बंद करो अब अपने ये एैल-फैल। तिलांजलि दो अपने कुकर्मों को। तुम्हारे कुकर्मों की वजह से आज पूरे खानदान की नाक कट रही है। जिस जात कुजात से रिश्ता बनाके बैठ गये हो, छोड़ो उसे!
कालका भैया यदि चम्पा प्रसाद की बात न समझें तो उन पर रिश्तेदारों का दबाब बनायेंगे। मुन्नी जिज्जी के ससुर को बुला लेंगे, उनसे कहलायेंगे।
न होगा तो मामा को बुला लेंगे। उनका कहना तो मानेंगे कालका प्रसाद। जिसका भी कहा मानें, उसी से कहलायेंगे। किसी भी तरह अब ये सम्बंध खत्म करवाना है उन्हें।
चम्पा प्रसाद ने अनेक धर्मग्रंथ पढ़ रखे हैं। उन्होने अध्ययन किया है कि जब किसी व्यक्ति पर वासना का भूत चढ़ता है, तो वह किसी की नहीं मानता। बुढ़ापे में उठी वासना की आग तो वैसे भी ज़्यादा भड़कती है, इसके कितने ही उदाहरण हैं ग्रंथों में। भीष्म के पिता शांतनु इसी उम्र में मछुआरे की लड़की पर मोहित हुये थे और इसी अवस्था में पहुंचकर राजा ययाति भी देवलोक की अप्सरा के वशीभूत हो गये थे। वे तो इस कदर दीवाने हुये कि अपने बेटे की जवानी तक उधार ले ली थी उन्होने।
सहसा उनके विचारों के अश्व रुके... कहीं कालका भैया इस बात पर अड़ गये और चेलम्मा से सम्बंध नहीं तोड़े, तो?
इस एक अक्षर के प्रश्न की अभेद्य दीवार को भेदने के लिये दो-तीन रास्ते सूझते हैं उन्हें।
एक तो यही कि बदचलनी के अपराध में ब्राह्मणों की बिरादरी से बहिष्कृत करवा सकते हैं वे कालका प्रसाद को। ताकि भूत-प्रेत की तरह ता उम्र अकेले जियें। रखें रहे और निहारते रहें उस काली-कलूटी बदजात औरत को।
दूसरा यह भी कि पूरे गाँव के लोगों को भड़का कर थू-थू भी करा सकते हैं वे अपने बड़े भैया की। गली-गली में लोगों के उलाहने सुनेंगे, तो सारी अकल ठिकाने आ जायेगी।
एक रास्ता यह भी है कि अस्पताल और डाकघर के बड़े अफसरों के पास जाकर चम्पा प्रसाद खुद शिकायत कर सक